Nordjyllands Politi kunne fylde noteblokken med overtrædelser, da de standsede en mand på E45 torsdag aften.

En 29-årig mand fra Aalborg blev torsdag aften anholdt på E45 ved Th. Sauersvej i Aalborg. - Vores patrulje får øje på en Citroën omkring Støvring og får bragt ham til standsning tæt på Aalborg. Han viste sig at være påvirket af enten alkohol eller narkotika, og samtidig fandt man i bilen hos ham en dykkerkniv og en harpun, fortæller vagtchef ved Nordjyllands Politi Karsten Højrup Kristensen. Nummerpladerne på bilen var samtidig stjålne, og da politiet bad manden vise sit kørekort, var det helt tydeligt ikke ham, der var afbilledet. - Det viste sig at tilhøre en forurettet, der havde fået sit kørekort stjålet udenfor Aalborg Universitetshospital, og der har været en del tyverier de seneste dage, så nu lader vi ham overnatte i arresten, og så tager vi ham ind til en udvidet afhøring i morgen for at finde ud af, om han også står bag dem, fortæller vagtchefen. Det er i øvrigt tredje gang på tre dage at den 29-årige er i kontakt med Nordjyllands Politi.